Source: https://murha.info/phpbb2/viewtopic.php?f=2&t=2819&start=30
Timestamp: 2019-01-18 04:03:47+00:00
Document Index: 19189091

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ']

Kirjoittaja Doctor Lecter » To Loka 02, 2008 9:34 pm
otus kirjoitti: 09.10.1980 Puolangalla ampui päihtynyt mieshenkilö häntä rauhoittamaan tulleen ylikonstaapeli Taisto Seppäsen.
Helsingin Sanomat uutisoi tuosta tapauksesta lauantaina 11. lokakuuta seuraavasti.
Haulikkomies ampui poliisin
Haulikon kanssa riitakumppaniaan jahdannut humalainen ampui paikalle hälytetyn poliisin myöhään torstaina Puolangalla.
Kahden poliisin yrittäessä pidättää kuorma-auton takana piileskellyttä miestä, tämä ampui. Läheltä ammuttu haulisuihku osui ylikonstaapeli Taisto Seppästä, 40, kuolettavasti vatsaan. Poliiseilla ei ollut yllään panssariliivejä. Ampuja lähti pakoon, mutta hänet saatiin pidätetyksi.
Verityöhön syyllistynyt puolankalainen Jaakko Olavi Moilanen, 28, oli entuudestaan ylikonstaapeli Seppäselle tuttu häirikkö. Osittain tämän "tuttavuuden" ja tilanteen kiirellisyyden takia poliisit eivät ottaneet nimismiespiirin ainoita, vanhanaikaisia panssariliivejä mukaansa.
Vähän ennen hälytystä Seppänen oli palannut poliisien työsuojelukokouksesta Suomussalmelta.
Ampumisiltana Moilanen oli vahvassa humalatilassa. Löydetyistä pulloista päätellen ampuja oli illan mittaan nauttinut useita pulloja Eau de Colognea ja keskiolutta ennen baariin menoa. Työvuorossa olleen Sirkka Hyttisen mukaan Moilanen kävi Matkakrouvissa illan mittaan monta kertaa. "Vaikka hänellä on sinne porttikielto, ei naisihminen pysty tulemista estämään. Mitään me emme hänelle suostu myymään", Sirkka Hyttinen kertoo.
Torstaina Moilanen ei edes yrittänyt ostaa. "Hän vain käveli baarissa edestakaisin ja puhisi itsekseen", Hyttinen sanoo.
Riitaa baarin asiakkaan kanssa
Baarin ulkopuolella Moilasella oli ollut riitaa erään baarissa asioineen miehen kanssa. Tästä kiivastuneena Moilanen oli rynnännyt muutaman sadan metrin päässä asuvan sisarensa asunnolle asetta hakemaan.
Moilanen oli istunut hetken kiikkutuolissa ja yksinään puhuen uhannut tappaa riitakumppaninsa. Tämän jälkeen hän oli ottanut sisarensa pojan haulikon, rikkonut patruunakaapin lukon ja lähtenyt takaisin baarin eteen.
Heti tämän jälkeen tuli poliisille toinen soitto baarista, jossa kerrottiin humalaisen haulikkomiehen heiluvan baarin edessä. Moilasen ilmestyminen haulikon kanssa baarin eteen sai sisällä olleet asiakkaat paniikin valtaan.
Sirkka Hyttisen mukaan osa asiakkaista ryntäsi keittiön kautta ulos, osa heittäytyi mahalleen baarin lattialle.
Pois mennyttä riitakumppaniaan kuorma-auton takana odotellut Moilanen ampui kerran ilmaan ennen poliisien tuloa.
Ulkopuolinen sai pakenijan kiinni
Ylikonstaapeli Taisto Seppäsen ja konstaapeli Antti Ervastin saavuttua paikalle lähtivät he kuorma-auton kahta puolen lähestymään auton perän takana olevaa Moilasta. Vähän myöhemmin kuului pimeästä auton takaa laukaus ja Seppäsen voihkaisu. Ervastin ammuttua taskuaseellaan Moilanen pudotti tyhjän haulikon ja juoksi pakoon.
Laukauksen kuullessaan Väinö Honka oli tapahtumapaikasta muutaman kymmenen metrin päässä. "En nähnyt mitä auton luona tapahtui. Laukauksen jälkeen joku huusi ambulanssia ja joku tuli minua päin". Väinö Honka sai pakenijan kaadetuksi ja kiinni.
Tutkimuksia johtavan keskusrikospoliisin Oulun lääninosaston komisario Tuure Antikaisen mukaan tapahtumien syistä ei ole vielä mitään tietoa. "Ampujaa ei toistaiseksi ole kuulusteltu".
Taisto Seppäsen surma oli neljäs poliisiin kohdistunut väkivallanteko Oulun läänissä. Kolmessa tapauksessa poliisi on kuollut. Kaikki tapaukset ovat sattuneet Kainuussa.
Taisto Seppänen oli kotoisin Suomussalmelta ja perheellinen.
Jaakko Moilanen tuomittiin sittemmin täyttä ymmärrystä vailla tehdystä murhasta 10 vuodeksi kahdeksi kuukaudeksi vankeuteen. Tuomio säilyi myös hovioikeudessa.
Vapauduttuaan Moilanen surmasi ryyppykaverinsa. Hänet pidätti tuolloin sama poliisi, joka oli mukana vuoden 1980 tapahtumissa - Antti Ervasti. Samainen poliisimies on joutunut sangen useasti selvittelemään muitakin Moilasen väkivallantekoja - niitä miehellä on runsaasti. Heinäkuussa 2004 kun Moilanen oli taas kanssaihmisten ilona, hän uhosi tappavansa sen poliisimiehen, joka hänet oli pidättänyt vuonna 1980. Asia johti syyteharkintaan, joka kaatui toteennäyttämättömänä Kajaanin käräjäoikeudessa. Asia käsittely jatkui Itä-Suomen hovioikeudessa, mutta sen päätöksestä en omaa muistikuvia.
Kirjoittaja Ailar » Pe Loka 03, 2008 2:08 pm
Kuten Otuksen listalta löytyykin, Veikko Tapani Kalervo Veijola, 41 kuoli virantoimituksessa.
Tapauksesta ja hänen hautajaisistaan oli juttu Alibissa 11/92.
Traagiset tapahtumat saivat alkunsa ke 26.8.92 klo 14 jälkeen, kun Kimmo Lohilahdesta eroamassa ollut avovaimo soitti Haukiputaan poliisiasemalle ja pyysi virka-apua hakeakseen tavaroitaan pariskunnan yhteisestä omakotitalosta Haapanokantieltä. Avovaimo kertoi pelkäävänsä miehensä käyttäytymistä, jonka vuoksi poliisi oli aikaisemminkin joutunut vierailemaan talossa.
Ylikonstaapeli Kalervo Veijola ja rikosylikonstaapeli Lasse Hanhela ajoivat virka-autolla talon pihaan. Veijolan avattua talon ulko-oven sisällä haulikon kanssa odottamassa ollut Kimmo Lohilahti ampui hänet heti.
Lohilahti ampui pihalla seisseiden autojen taakse pakoon yrittänyttä Lasse Hanhelaa selkään ja niskaan. Hanhela tuupertui maahan kuljettuaan jonkin matkaa Haapanokantietä.
Avovaimo meni miestään karkuun naapuriin. Perään lähtenyt Lohilahti sai hänet kiinni ja ampui kuoliaaksi. Tämän jälkeen hän ampui itsensä samalla aseella.
Kimmo Lohilahdelta ja avovaimolta jäi tyttö ja poika.
Kalervo Veijola oli Suomen itsenäisyyden ajan 123. virantoimituksessa surmansa saanut poliisi.
Kirjoittaja otus » Su Loka 19, 2008 10:17 pm
Alibin laajajuttu->
Suomen kaikki poliisisurmat
1.8.2007, 14:10
Kälviän turma ei ole ainoa kerta, kun poliisi on ajettu autolla hengiltä. Alibi tutki kaikki Suomen poliisisurmat. Yhdessäkään yliajossa ei ole ketään tuomittu murhasta. Kälviän bemarikuski kuitenkin on vangittu epäiltynä murhasta. Voidaanko hänet tuomita tästä, kun ketään muutakaan ei ole vastaavissa olosuhteissa tuomittu?
Poliisi kohtaa usein vastarintaa ja osaa siihen myös varautua.
Vanhempi konstaapeli Gudmund Lindström oli Suomen 129. virkatehtävässä kuollut poliisi. Tätä ennen maassamme ei ole menehtynyt lähes kymmeneen vuoteen yhtään poliisia.
Ennen Kälviän turmaa tapahtui poliisisurma Helsingin Tehtaankadulla. Silloin virkatehtävässään menehtyivät Eero Holsti ja Antero Palo.
Suurin osa poliisisurmista on tapahtunut sotien aikaan. Ellei sotaa lasketa lukuun, niin synkimmät vuodet ovat olleet 1958 ja 1969. Molempina vuosina menehtyi neljä poliisia.
Vuoden 1969 poliisisurmat ovat jääneet varsinkin vanhempien ihmisten mieleen. Silloin Pihtiputaalla ammuttiin ne kuuluisat kahdeksan surmanluotia, joista Mikko Niskanen ohjasi tunnetun elokuvan.
Seppo Minkkinen
Poliisi sai Jyväskylässä 7.2.1991 kello 20.28 hälytyksen kotikeikalle. Nainen soitti, että hänen 36-vuotias putkiasentajamiehensä oli kotona hurjana. Mies oli humalassa ja aggressiivinen. Nainen pyysi poliisia apuun, sillä kotona oli lapsiakin.
Vanhempi konstaapeli Seppo Minkkinen ja nuorempi konstaapeli Ilkka Huttunen olivat saapuneet työvuoroon. Tämä partio lähti käymään Vaajakoskella osoitteessa, jossa oli käyty ennenkin. Poliisit olivat paikalla vajaassa kymmenessä minuutissa.
Kului vain hetki, kun nuorempi konstaapeli ilmoitti hätääntyneenä hälytyskeskukseen: ”Äkkiä apua paikalle! Seppoa ammuttiin!”
Kotikeikkoja sanotaan arvaamattomiksi. Tämä oli sellainen. Partio oli astunut tuulikaappiin ja avannut sisäoven. Vastassa oli haulikolla aseistautunut mies, joka ei pitänyt näkemästään. Mies nosti haulikkonsa ja tähtäsi kohti. Nuorempi poliiseista hyppäsi vauhdilla sivuun ja pakeni ulos. Hän kuuli vain laukauksen ja pelkäsi pahinta. Haulikkomies oli surmannut Sepon, jonka sydämessä oli kuusi haulinreikää.
Veli Saunamäki
Toukokuun lopulla 1991 Kannuksessa tapahtui samantyyppinen poliisin yliajo kuin tämän vuoden kesäkuussa Kälviällä. Kannus ja Kälviä ovat naapurikuntia, eli sijaintinsakin johdosta näillä tapauksilla on yhteyttä.
Toukokuussa 1991 liikkuvan poliisin partiot olivat pitämässä ratsiaa Toholammille johtavalla tiellä. Siviiliautolla oli liikkeellä nuorempi konstaapeli Päiviö Roukala ja poliisin tunnuksin varustetussa autossa olivat vanhemmat konstaapelit Juhani Märsylä ja Veli Saunamäki.
Kello oli noin kaksi yöllä. Toholammin suunnasta tuli kovaa vauhtia auto, joka piti pysäyttää. Kun kuljettajalle kirjoitettiin sakkolappua, Veli Saunamäki meni tielle pysäyttämään Kannuksesta tulevaa vaaleansinistä Saabia. Sen kuljettaja oli tarkoitus puhalluttaa.
Saunamäki oli keskitiellä, kun tapahtui törmäys. Saab ajoi poliisimiehen yli, jatkoi matkaansa, pysähtyi vähän matkan päässä tarkastamaan autonsa vahinkoja ja jatkoi jälleen matkaansa.
Saunamäki loukkaantui vakavimmin selkään ja päähän. Häntä yritettiin elvyttää, mutta se ei tuottanut tulosta. Veli Saunamäki oli kuollessaan 54-vuotias.
Poliisi tavoitti aamulla poliisin yliajosta epäillyn 49-vuotiaan kuljettajan. Hän oli vielä aamullakin humalassa, sillä poliisin promillemittari näytti 0,7. Poliisi laski, että hänen veren alkoholipitoisuutensa on ollut tekohetkellä 1,29 promillea.
Tuolloinkin tärkeimmäksi tutkinnan kohteeksi muodostui rattijuopon teon tahallisuus. Onnettomuuspaikan tie kaarsi hieman, mutta se oli muuten leveä ja hyvässä kunnossa. Päivä oli valkenemassa. Poliisilla oli yllään virkahaalari, jossa oli heijastinnauhat. Oikeudessa pohdittiin ennen kaikkea sitä, eikö rattijuoppo huomannut poliisia.
Lohtajan kihlakunnanoikeus tuomitsi kuljettajan kuolemantuottamuksesta, rattijuopumuksesta, liikenteen vaarantamisesta ja liikennepaosta 1 vuoden ehdolliseen vankeusrangaistukseen. Lisäksi hänelle määrättiin oheissakkoa 1 800 markkaa. Tuomio muuttui Vaasan hovioikeudessa, joka piti alioikeuden ratkaisua liian lievänä. Kuolemantuottamus muuttui törkeäksi kuolemantuottamukseksi ja vuoden vankeustuomio muutettiin ehdottomaksi. Rattijuoppo haki vielä valituslupaa korkeimmalta oikeudelta, mutta sitä hänelle ei myönnetty.
Kalervo Veijola
Elokuun lopulla 1992 Haukiputaan poliisi sai tehtävän mennä selvittämään eroavan avioparin välejä. Pariskunta oli ollut yksissä kymmenen vuotta. Heillä oli 5- ja 7- vuotiaat lapset, mutta jokin oli parisuhteessa mennyt pieleen.
Lasten äiti soitti naapurista poliisipäivystykseen. Hän pyysi apua, sillä mies ei suostunut luovuttamaan 30-vuotiaalle vaimolleen tämän tavaroita.
Paikalle lähetettiin rikosylikonstaapeli Lasse Hanhela ja ylikonstaapeli Kalervo Veijola, jotka tunsivat kohteessa asuvan miehen.
Kun paikalle saavuttiin, ensimmäisenä poliiseja tervehti perheen Jesse-koira. Veijola veti ulko-oven auki. Samassa jysähti. Talon isäntä ampui poliisin. Haulit osuivat suoraan kasvoihin.
Veijolan takana oli partiokaveri ja paikalle saapunut ampujan vaimo. He pakenivat hurjistunutta haulikkomiestä. Sitten kuului jälleen laukaus. Rikosylikonstaapeli sai osuman selkään ja niskaan. Hän kuitenkin selvisi ampumahaavoista.
Takavuosina suojaliivi ei
kuulunut jokaisen poliisin
varustukseen. Nyt kaikilla
kentällä työskentelevillä
poliiseilla on sellainen.
Vaimo pakeni naapuriin. Ampuja tuli perässä. Mies ampui jälleen. Naiseen osui vain osittain. Haulikkomies oli jo poistumassa, kun hän ampui uudelleen. Tämä laukaus oli valitettavan tarkka. Nainen kuoli naapurin pihaan.
Seuraavaksi mies käänsi haulikkonsa itseään kohti. Hän asetteli piiput suuhunsa ja koukisti sormensa viimeisen kerran. Pam! Haulikkomies jäi makaamaan vaimonsa viereen.
Tämän jutun kirjoittaja kävi tapaamassa Veijolan poliisitovereita pian surman jälkeen. Tunnelma Haukiputaan poliisilaitoksella oli pysähtynyt. Virkatoverit olivat silloin huolestuneita poliisien suojavarustuksesta. Kirjoittamani artikkelin jälkeen poliisin suojavarusteita parannettiin.
Antti Murtomäki
Helsingin Lauttasaaressa ryöstettiin Osuuspankin konttori 5. helmikuuta 1993. Pankkiryöstäjällä oli huppu päässä, kuten siihen aikaan oli muodissa. Poliisi sai hälytyksen kello 13.13.
Ennen kuin poliisit ehtivät pankkiin, ryöstäjä oli ehtinyt kadota. Paikalle hälytettiin useita partioita. Yksi niistä oli koirapartio, johon kuuluivat konstaapelit Esa Elenius ja Antti Murtomäki.
Sitten tuli tieto, että Gyldenintielle on tulossa epämääräisesti liikkuva Opel-merkkinen farmariauto.
Elenius ohjasi poliisiauton vinottain keskelle tietä. Hälytysvilkut laitettiin päälle. Sitten Opel näkyi. Sitä ajoi 22- vuotias mies, joka oli juuri aamulla päässyt putkasta. Miestä oli kuulusteltu vanhoista rikoksista, mutta pankkiryöstön kanssa hänellä ei ollut mitään tekemistä.
Punainen Opel tuli hurjaa vauhtia, sillä kysymys oli takaa- ajosta. Poliisin musta maija tuli perässä yrittäen pysäyttää Opelia.
Tiellä vinottain olleen koira-auton apumiehen puoleinen ovi avautui. Murtomäki nousee autosta ja yrittää käsillään näyttää ”pysähdy”. Opel tulee ja tulee vaan. Sitten tapahtuu törmäys.
35-vuotias Antti Murtomäki loukkaantui hengenvaarallisesti. Noin viikko myöhemmin hän menehtyi Töölön sairaalassa.
Yliajajalle luettiin oikeudessa syyte taposta. Helsingin raastuvanoikeus tuomitsi miehen törkeästä kuolemantuottamuksesta 4 vuodeksi 6 kuukaudeksi vankeuteen. Tuomioon oli yhdistetty lukuisia pienempiä rikoksia. Hovioikeus ei muuttanut tuomiota ja korkein oikeus ei myöntänyt valituslupaa.
Eero Holsti kuoli
virkatehtävässään.
Antero Palolla oli
pieniä lapsia.
Steen Christensen jäi kiinni
Eero Holsti ja Antero Palo
Lokakuun 22. päivä 1997. Tuolloin alkoi massiivinen jahti, kun koko Suomi etsi poliisisurmaajaa.
Tanskalainen 33-vuotias vankikarkuri Steen Christensen oli ryöstänyt aamuyöllä hotelli Palacen kassan. Christensen sitoi hotellin yöportieerin ja vei 6 000 markkaa rahaa.
Eero Holsti ja Antero Palo olivat sattumalta liikkeellä Tehtaankadun ja Kapteeninkadun kulmassa. Kello oli noin kolme aamuyöllä. Paikalla liikkui tuntematon kulkija. Holsti ja Palo pysähtyivät. Alkoi keskustelu, joka jäi lyhyeksi.
Christensen käski poliisit ulos autosta. Hän komensi konstaapelit maahan. Ampui kaksi laukausta katuun. Kolmas laukaus osui Antero Palon niskaan. Neljäs Eero Holstin selkään. Christensen ampui vielä viidennenkin laukauksen. Se iskeytyi Holstia suoraan päähän. Molemmat poliisit olivat perheellisiä.
Moni on jälkeenpäin ihmetellyt, kuinka ryöstäjä onnistui yllättämään kokeneet poliisit. Holsti ja Palo olivat aloittaneet työvuoronsa kello 19.00. Holsti oli vuoron esimies. Poliisit olivat yöllä partioineet Kaivopuiston lähetystöalueella. Partio ei ollut niin sanotussa a-hälytysvalmiudessa. Tehtaankadulle Holsti ja Palo saapuivat sattumalta.
- Poliisia ammuttu! Poliisia ammuttu! kuului ensimmäisenä paikalle saapuneen partion huuto hälytyskeskukseen ja muille partioille.
Sen jälkeen paikalle tuli heti kymmenen partiota. Hetken kuluttua partioita oli paljon paljon enemmän. Pian koko Eiran asuinalue oli eristetty. Poliisi muodosti nopeasti saartorenkaan. Christensen oli kuitenkin nopeampi ja hän onnistui pakenemaan noin 100 kilometrin päässä olevaan Hämeenlinnan kaupunkiin.
Christensen vieraili kaupungin apteekissa kaksi kertaa. Molemmilla kerroilla hän halusi rauhoittavia lääkkeitä. Apteekin työntekijä ilmoitti havainnoistaan poliisille. Se oli kullanarvoinen vihje, sillä poliisilla oli vihdoin mahdollinen tekijä tiedossa.
Poliisi sai selville, että hämeenlinnalaisessa hotelli Vaakunassa asui Kim Andersen – niminen mies. Nimi osoittautui keksityksi. Kim Andersen olikin Steen Christensen, joka oli tullut junalla Helsingistä Hämeenlinnaan surmapäivän aamuna.
Poliisi tutki hotelli Vaakunan ja sen ympäristön äärimmäisen tarkasti. Huoneen tarkka sijainti oli tiedossa. Alibin saamien tietojen mukaan eräs siviilipoliisi olisi ollut Christensenin kanssa samassa hississäkin. Tuolloin poliisi oli näytellyt humalaista.
Oli lauantai kello 18.20. Steen Christensen lähti hotellin neljännestä kerroksesta ulos. Hän poistui hotellista takaoven kautta. Christensen käveli noin kolmesataa metriä. Sitten koirapartio otti poliisisurmaajan kiinni. Kaikki tapahtui ilman vastarintaa.
Oikeus tuomitsi Steen Christensenin kahdesta murhasta elinkautiseen vankeuteen. Christensen suoritti tuomiotaan jonkin aikaa Suomessa, kunnes hänet siirrettiin Tanskan vankilaan. Christensen löysi sittemmin suomalaisen naisen, jonka kanssa hän avioitui.
3.10.1924 Matti Kuoppala	1.5.1941 Kaarlo Kanervo
5.12.1930 Antti Toivonen	1.5.1941 Kaarlo Kanervo
20.10.1940 Pietari Rantala	7.3.1969 Veikko Riihimäki
Artikkeli julkaistu Alibin numerossa 8/2007
http://www.alibi.fi/alibin-parhaat/suom ... iisisurmat
Kirjoittaja Aizerbaidzan » To Touko 07, 2009 5:53 pm
Voi olla että olen sokea, mutta en nähnyt missään listauksessa mainittavan konstaapeli Reijo Peltolan surmaa.
Tilallinen Jaakko Leppälahti ampui haulikolla ulosmittausta suorittamaan tulleen konstaapeli Peltolan 7.4.1959. Ähtärin kihlakunnanoikeus katsoi Leppälahden toimineen vailla täyttä ymmärrystä ja tuomitsi tämän 10 vuodeksi kuritushuoneeseen maanantaina 7.3.1960.
Kirjoittaja maija turjukka » Su Marras 08, 2009 12:26 pm
Pieni pala Pihtiputaan surman (neljä poliisimiestä surmattu maaliskuussa -69) uutisoinnista Länsi-Savon isänpäiväjutusta, jossa haastateltiin Onni Saastamoisen isättömänä kasvanutta poikaa Heikki Saastamoista.
Koko juttu luettavissa tänään ilmaiseksi näköislehdestä:
http://www.lansi-savo.fi/epaperls/epaper/9651341.htm
Kirjoittaja mikko1979 » Ma Heinä 25, 2011 1:47 am
otus kirjoitti: Alibin laajajuttu->
Olisiko kenelläkään tarkempia tietoja koskien 24.11.1976 virantoimituksessa kuolleesta Holger Danielssonista? Lähinnä kiinnostaisi tapahtumapaikka ja mikä aiheutti kuoleman? Ampuminen, puukotus?
Kirjoittaja Tiina » Ma Heinä 25, 2011 11:44 am
^^Eikö tuolla Pihtiputaalla -69 kuollut neljä poliisia. Tuossa vain kaksi mainittu.
Kirjoittaja mikko1979 » Ma Heinä 25, 2011 2:11 pm
Tiina kirjoitti: ^^Eikö tuolla Pihtiputaalla -69 kuollut neljä poliisia. Tuossa vain kaksi mainittu.
Neljä poliisia oli, mutta tuossa listassa on vain kolmen Pihtiputaalla ammutun poliisin nimet
Veikko Riihimäki
Onni Saastamoinen
Listasta puuttuu neljännen surmatun poliisin, eli Mauno Poikkimäen nimi.
Kirjoittaja Sikkis » Ma Heinä 25, 2011 3:28 pm
Antti Murtomäen -93. Tekijälle 4v ja 6kk. Tuolloin 22v.
Kirjoittaja mikko1979 » Ma Heinä 25, 2011 4:37 pm
Murtomäen päälle ajanut oli 22 vuotias ja ikä olisi tällä hetkellä 39 vuotta, mahdollisesti 40. Ei vielä 49 vuotias.
Kirjoittaja mipa74 » La Elo 13, 2011 10:38 am
Tuolla ekalla sivulla on näissä listoissa:
24.09.1958 Hyvinkäällä puukotti murtovaras ulkosalla
häntä pidättämään tulleen konstaapeli Reino
Peltolan.
24.9.1958, nuorempi konstaapeli Ilkka Matti Tuominen, 25, puukotettiin Hyvinkäällä
Jompikumpi nimi väärin - olisiko toinen tekijän nimi? (tai onko jollakulla lähdeaineistoa, kuka teon teki?).
Paikka on suunnilleen tiedossani. Samoin tekijä oli kuulemma "kompastunut rappusissa" ennen oikeudenkäyntiä. Oli kuulemma lehtikuvassa pikkasen ruhjeilla, kun poliisi häntä oikeussaliin toi
Kirjoittaja mikko1979 » Su Helmi 19, 2012 2:34 pm
otus kirjoitti: 27.01.1986 Rovaniemellä ajoi poliisia pakeneva
auto konstaapeli Risto Peuraniemen yli.
Risto Peuraniemen kuolemasta on artikkeli Pohjolan poliisi kertoo 1987 -kirjassa sivuilla 113-118 nimellä "Liikenneterroristi".
Yliajaja, josta artikkelissa käytettiin nimeä "Hemmo", tuomittiin Rovaniemen kihlakunnanoikeudessa kolmeksi vuodeksi vankeuteen jatketusta rikoksesta, joka käsitti yksi teoin tehdyt ajokortitta ajon, törkeän liikenteen vaarantamisen ja törkeän kuolemantuottamuksen. Sekä tuomittu "Hemmo" että Peuraniemen leski ilmoittivat tyytymättömyyttä päätökseen, mutta hovioikeuden päätöksestä ei ole minulla tietoa.
Peuraniemi oli kuollessaan 38-vuotias.
Iltasanomien 80-vuotis juhlaliitteessä on kuva Iltasanomien etusivusta tiistailta 28 tammikuuta 1986. Sivun alareunassa on kuva vaurioituneesta henkilöautosta ja otsikko Karkuri ajoi suoraan päin poliisia
Suoraan päin tiesululta pakenevaa poliisia ajoi ylinopeuden vuoksi takaa-ajettu varusmieskarkuri Rovaniemellä. Ylikonstaapeli sai heti surmansa paiskauduttuaan ensin karkurin auton katolle ja sieltä tiehen. Kuvan alla on teksti Sotilaskarkurin hurjastelu päättyi traagisesti.
Kirjoittaja dollarfrossa » Ti Elo 07, 2012 1:49 pm
otus kirjoitti: 3. 11.11.1954 Helsingissä ampui mielenhäiriöön
joutunut mieshenkilö kotonaan häntä noutamaan
tulleen konstaapeli Frans Valmusen.
Ampuja oli tohtori, Suomen Pankin tutkija ja kokoomukselainen poliitikko Keijo Alho:
http://fi.wikipedia.org/wiki/Keijo_Alho
Kirjoittaja Astrea » Su Joulu 16, 2012 10:45 pm
Näin Keijo Alhon tapauksesta kerrotaan Jarkko Vesikansan kirjassa Salainen Sisällissota.
Kohtalokkaan päivän aamuna 11.11.1954 Alho oli marssinut vanhan tuttunsa, sisäministeri Väinö Leskisen puheille. Leskinen ja hänen huoneessaan ollut Supon päällikkö Armas Alhava huomasivat heti, että Alho oli "voimakkaan depression vallassa". Lisäksi he havahtuivat siihen, että osastopäälliköllä oli mukanaan pistooli. Alho käyttäytyi kuitenkin "siivosti ja huolellisesti" ja esitti selväkielisesti väitteensä kommunistien kumousaikeista. Leskinen ja Alhava rekisteröivät tiedot ja ministeri lupasi puhua niistä myöhemmin Alhon kanssa. Alhon poistuttua ministeriöstä Leskinen ja Alhava ottivat yhteyttä ylipoliisipäällikkö Urho Kiukaaseen ja pyysivät tätä lähettämään poliisit osastopäällikön perään.
Kiukkaan käskystä konstaapelit Toivo Pelttari ja Frans Velmunen ilmestyivät yleiselle turvallisuudelle vaaralliseksi luokitellun Alhon kotiovelle. Alho ei tunnistanut miehiä poliiseiksi vaan luuli heitä vainoojikseen. Kun Velmunen yritti riistää Alholta asetta pimeässä eteiskäytävässä, Alhon Schmeisser-pistooli laukesi. Luoti osui Velmusen päähän ja tämä kaatui eteisen lattialle. Sairaalaan päästyään Velmunen menehtyi. Samanaikaisesti Pelttari pyrki pakoon, mutta Alho ampui kaksi laukausta häntä kohti. Rintaan ja kylkeen haavoittunut konstaapeli vastasi tulitukseen päästyään eteisestä porraskäytävään. Oven läpi ammutut luodit eivät kuitenkaan osuneet olohuoneeseen paenneeseen Alhoon, jonka vaimo ja poika seurasivat voimattomina murhenäytelmän etenemistä. Seuraavaksi Alho kiipesi ikkunalaudalle, heitti aseensa pihalle ja huusi tapahtumia seuraavia ottamaan yhteyttä sisäministeri Leskiseen. Alho tarttui talon seinustalla kasvaneisiin köynnöksiin ja yritti laskeutua alas. Hän menetti kuitenkin otteensa ja putosi pihalle katkaisten jalkansa. Paikalle saapuneet poliisit pidättivät vastarintaa tehneen Alhon.
Helsingin hovioikeus vahvisti heinäkuussa 1955 Helsingin raastuvanoikeuden päätöksen Alhon lähettämisestä mielisairaalaan. Lisäksi hän joutui maksamaan noin 160 000 markkaa korvauksia Velmusen omaisille ja Pelttarille. Alhon todettiin toimineen täyttä ymmärrystä vailla. Alhon kohtelu kismitti hänen poliittisia vastustajiaan. Maakansa-lehti kritisoi tuomiota todeten, että "tokko tavallisen kansanmiehen sielun- ja terveydentilaa tutkitaan yhtä tarkasti". Eduskunnan pankkivaltuusmiesten Alholle myöntämä eläke ei miellyttänyt kommunisteja, jotka nimittelivät häntä "kokoomuksen pyssysankariksi". Mielentilatutkimuksen tehneet lääkärit, tohtorit G. von Bonsdorff ja Martti Kaila, totesivat sairauden johtuneen "poliittisessa toiminnassa koetuista monista pettymyksistä" ja määrittelivät häiriötilan ohimeneväksi eivätkä uskoneet sen uusiutuvan. Jotta Suomen Pankin eläke voitiin myöntää, heidän oli kuitenkin todettava, ettei Alho voinut palata virkaansa.
Alho parani hermoromahduksestaan varsin nopeasti. Politiikasta hän vetäytyi tyystin. Sairaalasta päästyään uskoon tullut Alho asettui aluksi Raumalle, koska pelkäsi muuton Helsinkiin aiheuttavan "hälyä kommunistien taholta".
Liittynyt: Ma Touko 02, 2011 11:42 pm
Kirjoittaja Hemmo » Ma Joulu 17, 2012 1:39 pm
Noissa murhalistoissa sisällisodan aikana murhattujen poliiliisien lukumäärä ihmetyttää.
Lähhinnä ihmetyttää ketkä ovat tuossa listassa tulkittu olevan poliiseja.
Poliisisi systeemi meni aikalailla uusiksi maaliskuun vallankumoksen jälkeen 1917. Tsaari luopui vallasta Tsaarin poliisit pistettiin pois ja otetiin uusia siinä väiheessa suhteessa enenmmän sosiaalidemokraatteja kuin porvalillisia arvoja ajavia. Lenininkin maijaili ja teki matkaa Helsingin poliisipäällikön siunauksella.
Tämä poliisin alennustilahan sitten johti niin puna- kuin valkokaartien nousuun. Poliisi ei kyennyt pitämämään järjestystä, entinen poliisi oli pitänyt Tsaarin järjestystä, ei suomalaisten järjestystä.
Uusi poliisi ei osannut tehdä oikeastaan mitään, varmasti uuden poliisin ammattitaito oli kyseenalainen, ehkä Suomen kahtiajakokin näkyi poliisissa ja sen työssä.
MInä vain uskon että sisällissodan aikana tapettiin paljon enemmän poliiseja kuin tilastoissa on. Rautatieläisillä oli eri juttu, he eivät kuuluneet Tsaarin salaiseen palveluun vaan jatkoivat maaliskuussa normaalisti. Sisällisodan aikana suurin osa Suomen rautatieläisisistä palveli punaisia, koska enimmät junat olivat punaisella alueella.
Mutta rautatieläisiäkin ammuttiin melko kimppu sisällissodan jälkkeen, eli puhdistus tehtiin.
Rautatieläiset olivat virkamiehiä niin myös poliisit, mutta kuka on antanut juuri noille 1918 kuolleille muutamalle poliisille virkanimytyksen ja miksi se puuttuu muilta samaan aikaa kuolleilta poliiseita. Olisiko näin että kevään 1918 listassa on vain kolme punaisten tappamaa ja siksi oikeita poliisieja ja virkamiehiä.